Ir-Regolament tal-Kummissjoni (KE) Nru 1778/2001
tas-7 ta' Settembru 2001
li jissupplimenta l-Anness mar-Regolament (KE) Nru 1107/96 dwar ir-reġistrazzjoni ta' l-indikazzjonijiet ġeografiċi u denominazzjoni ta' l-oriġini skond il-proċedura stabbilita fl-Artikolu 17 tar-Regolament tal-Kunsill (KEE) Nru 2081/92
(Test b'relevanza għall-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2081/92 ta' l-14 Lulju 1992 dwar il-protezzjoni ta’ l-indikazzjonijiet ġeografiċi u denominazzjoni ta’ l-oriġini għall-prodotti u l-oġġetti ta' l-ikel agrikoli [1], kif l-aħħar emendat bir-Regolament (KE) Nru 2796/2000 [2], u b'mod partikolari l-Artikolu 17(2) tiegħu,
Billi:
(1) Ġie mitlub tagħrif addizzjonali dwar isem innotifikat mill-Gvern Taljan skond l-Artikolu 17 tar-Regolament (KEE) Nru 2081/92 sabiex jiġi żgurat illi jħares l-Artikoli 2 u 4 ta' dan ir-Regolament.
(2) Wara li kkunsidrat dan it-tagħrif addizzjonali, il-Kummissjoni ssottomettiet l-applikazzjoni għar-reġistrazzjoni darbtejn lill-Kumitat Xjentifiku dwar l-Ismijiet ta' l-Oriġini, l-Indikazzjonijiet Ġeografiċi u ċ-Ċertifikati ta' Karattru Speċifiku, li ħareġ opinjoni favorevoli dwar ir-reġistrazzjoni ta' l-isem fiż-żewġ okkażjonijiet.
(3) Il-materja prima użata fil-prodott fil-kwistjoni tiġi mill-ħnieżer li jappartjenu għall-kategorija ta' ħnieżer Taljani ta' toqol kbir. Dawn jitkabbru fiż-żona tal-produzzjoni u jingħataw tip partikolari ta' għalf ibbażat fuq ċereali lokali u prodotti sekondarji li ġejjin mill-produzzjoni tal-ġobon lokali. Ġaladarba l-isem huwa isem tradizzjonali skond l-Artikolu 2(3) tar-Regolament (KEE) Nru 2081/92, trid tiġi aċċettata ż-żona tal-produzzjoni tradizzjonali jkun kemm ikun id-daqs tagħha. Jista' għalhekk jiġi asserit illi l-isem fil-kwistjoni jirreferi għal prodott agrikolu li joriġina f'reġjun speċifiku u li l-kwalità jew il-karatteristiċi tiegħu huma essenzjalment dovuti lil ambjent ġeografiku bil-fatturi naturali u umani inerenti tiegħu, kif stabbilit fl-Artikolu 2(3) u t-tieni inċiż ta' l-Artikolu 2(2)(a) tar-Regolament ta' hawn fuq.
(4) L-isem kopert bl-applikazzjoni għar-reġistrazzjoni ma jikkostitwixxix l-isem ta' prodott agrikolu jew ta' prodott ta' l-ikel li, għalkemm għandu x'jaqsam mal-post jew ir-reġjun fejn dan il-prodott jew l-oġġett ta' l-ikel ikunu oriġinalment ġew prodotti jew imqiegħda fis-suq, ikun sar l-isem komuni ta' prodott jew oġġett ta' l-ikel agrikoli. M'għandux għalhekk jiġi meqjus bħala isem li sar ġeneriku fit-tifsira ta' l-Artikolu 3(1) tar-Regolament (KEE) Nru 2081/92.
(5) L-isem kopert bl-applikazzjoni għar-reġistrazzjoni huwa protett skond il-ftehim bilaterali bejn l-Italja u l-Ġermanja, Spanja, Franza u l-Awstrija rispettivament.
(6) L-applikazzjoni għar-reġistrazzjoni ta' dan l-isem għalhekk iħares l-Artikoli ta' hawn fuq. Għandu għalhekk jiġi rreġistrat u miżjud fl-Anness mar-Regolament tal-Kummissjoni (KE) Nru 1107/96 [3], kif l-aħħar emendat bir-Regolament (KE) Nru 1347/2001 [4].
(7) Il-Kumitat kif ipprovdut fl-Artikolu 15 tar-Regolament (KEE) Nru 2081/92 ma tax opinjoni fil-limitu taż-żmien stabbilit mill-President tiegħu. Skond l-Artikolu 5(4) tad-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri sabiex jiġu eżerċitati l-poteri ta' implimentazzjoni konferiti fuq il-Kummissjoni [5], il-Kummissjoni bagħtet lill-Kunsill proposta għal miżuri ta' implimentazzjoni u għarrfet lill-Parlament biha. Ġaladarba l-Kunsill ma aġixxiex fil-limitu taż-żmien ta' tliet xhur ipprovdut fir-raba' paragrafu ta' l-Artikolu 15 tar-Regolament (KEE) Nru 2081/92, il-miżuri proposti għandhom jiġu adottati mill-Kummissjoni,
ADDOTTAT DAN IR-REGOLAMENT:
L- Artikolu 1
L-isem fl-Anness ma' hawn jiġi hawnhekk miżjud fl-Anness mar-Regolament (KE) Nru 1107/96.
L- Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-7 Settembru 2001.